钦定古今图书集成/明伦汇编/官常典/第755卷 > 米寿图
## 钦定古今图书集成/明伦汇编/官常典/第755卷 > 米寿图

按《明外史忠义传》：“米寿图，宛平人。崇祯中，由举人授
新乡知县。土寇来犯，督吏民破走之，斩首千二百馀
级，以治行，征授南京御史。十五年四月，极论监军张
若麒罪，言：若麒本不谙军旅，謟附杨嗣昌，遂由刑曹
调职方。近督臣洪承畴孤军远出，此何等大事。若麒
乃攘臂奋袂，任意指挥。军中但知张职方，不知洪总
督，以致偾事，当斩一；虚报大捷，躐光禄卿，冒功罔上，
当斩二；一意促战，视封疆如嬉戏，当斩三。然若麒敢
无忌者，恃乡人谢升为内援，升奸险恣悖，非与若麒
骈斩，何以慰九庙之灵？”会廷臣亦多纠发者，若麒论
死，升除名。初，嗣昌倡练兵之议，令郡县皆设练总，练
民为兵。行之三年，扰民特甚。寿图疏陈十害，言：“郡县
有卫所军，又有弓兵、民壮。诚修复其制，足资捍御。若
夫保甲之法，俾人自为守，家自为战，实简要易行，且
无练饷之费。”章下所司，迄如其议。寻言诸边废将，有
才堪使过及素蓄家丁者，宜令督抚核实赴京效用。
亦从之。又言：“往时督抚多用京卿。今封疆不靖，遇卿
贰则争先推，督抚即引避。宜严加甄别，内外兼补。”因
劾偏沅巡抚陈睿谟靖寇无能，贪残素著；广西巡抚
林贽囊包两粤，冨盖八闽。帝纳其言。十七年五月，福
王立，马士英荐用阮大铖，寿图论劾。七月，出按四川。
时川地已为张献忠所据，命吏部简堪任监司、守令
者，从寿图西行。至则与督师王应熊、总督樊一蘅等
联络诸将，号召远近，渐复川南郡县。唐王立，擢寿图
右佥都御史，巡抚贵州。献忠遗党孙可望等陷贵阳，
寿图出走沅州。十一月，沅州亦陷，寿图死之。